stanford-oval/wikipedia huggingface dataset:
מארי פרדריקסון
ביוגרפיה > קריירה מוקדמת

מגיל צעיר רצתה פרדריקסון להיות זמרת. במהלך קונצרט ב-1978 פגשה בחור בשם סטפן ועברה להאלמסטד כדי לחיות עמו. היא הצטרפה ללהקתו, "Strul" (שוודית: "ברדק"), שבהמשך נהייתה ל-"Mamas Barn" ("ילד של אמא"), אך לא הצליחה עם אף אחת מהן. לפרדריקסון היה חבר בשם פר גסלה שעימו חלקה סטודיו. גסלה סידר עבורה מבחן בד עם המפיק השוודי הידוע לאסה לינדבום. מהר מאוד החתים לינדבום את פרדריקסון על חוזה תקליטים, והיא פצחה בקריירת סולו עם האלבומים "Het Vind" ("רוח חמה") ו-"Den Sjunde Vågen" ("הגל השביעי").
בשנת 1984 ביקש לאסה לינדבום, שהיה גם המפיק של יילנה טידר, מפרדריקסון להקליט איתו דואט - "Så Nära Nu" ("כה קרובה עכשיו"). לינדבום התרשם מקולה, ולכן דחפו אותה הוא וגסלה לפנות לקריירת סולו. לאחר כמה דחיות, התקבלה פרדריקסון, והחלה את ההקלטות של אלבום הבכורה - "Het Vind", כשהמפיק הוא לינדבום בכבודו ובעצמו. הסינגל הראשון, "Ännu Doftar Kärlek" ("עדיין מריח כמו אהבה") הצליח מאוד. האלבום נחל הצלחה, אך משנתבקשה פרדריקסון לצאת לסיבוב הופעות, היא העדיפה לצאת עם לינדבום ולהקתו, משום שלא היה לה די ביטחון להופיע לבדה.
לאסה, מארי, פר גסלה ומאטס פרסון הקימו יחד להקה משלהם, בשם "Spännande Ostar" ("גבינות מסעירות"). הלהקה הופיעה בכמה מועדוני לילה. באותה שנה, מארי ולאסה נסעו לאיים הקנריים על מנת לכתוב שירים לאלבומה הבא של פרדריקסון. כשחזרו לשוודיה, החלו ההקלטות. האלבום יצא ב-1986, בשם "Den Sjunde Vågen". הסינגלים שיצאו הם "Den Bästa Dagen" ("היום הטוב ביותר") ו- "Silver I Din Hand" ("כלי כסף בידך"). האלבום הצליח אף יותר מקודמו, וכך גם סיבוב ההופעות. באחת מההופעות ארעה תקרית שבה זרק מישהו מהקהל זכוכית על ראשה של פרדריקסון, והיא נאלצה להתפנות לבית החולים. לאחר החלמה החלה סיבוב הופעות נוסף.
ביוגרפיה > רוקסט

בשנת 1986, ייסדו פר גסלה ומארי פרדריקסון את להקת רוקסט. הם נחלו הצלחה רבה בשוודיה עם הסינגל הראשון "Neverending Love", ואילו מארי הוציאה אלבום סולו חדש - "Efter Stormen" ("אחרי הסער"). רק ב-1989 הגיע הצמד רוקסט לתודעה העולמית, עם הלהיט "The Look" מאלבומם השני "Look Sharp". הלהקה הוציאה להיטים רבים נוספים, בהם "It Must Have Been Love" והאלבום המצליח "Joyride".
סיבוב ההופעות שליווה את האלבום Efter stormen, נעשה באופן שונה. ההופעות היו אקוסטיות, מה שיצר אווירה חדשה לגמרי, והתאים מאוד לשירים המלנכוליים החדשים של פרדריקסון.
בפברואר 1989 היא הוציאה סינגל חדש. לא היה זה שיר שנלקח מאלבום מסוים, אלא שיר שהוקלט במיוחד לסדרה השוודית - "Sparvöga" ("עין של דרוֹר"), וכזה גם היה שמו של הסינגל. השיר נכתב והולחן על ידי מארי. הוא נכנס לרשימת עשרת המובילים של שוודיה ומכירותיו היו מרשימות.
ביוגרפיה > מחלתה ומותה

ב-11 בספטמבר 2002, התעלפה מארי בחדר האמבטיה בביתה ונחבלה בראשה. לאחר שהובהלה לבית החולים, נמצא גידול סרטני במוחה, והיה עליה לעבור ניתוח. פרדריקסון עברה כימותרפיה וטיפולי הקרנות, סבלה מנזק תמידי במוחה ולא יכלה עוד לקרוא או לספור. במהלך החלמתה, כתבה והקליטה את אלבום הסולו דובר האנגלית הראשון שלה.
באותה שנה, רוקסט קיבלו את תואר המדליה המלכותית והסרט הכחול, ממלך שוודיה קארל גוסטף ה-16. הטקס היה האירוע הראשון שבו הופיעה מארי אחרי הניתוח שעברה. היא החלימה מספיק כדי לשיר עם פר גסלה את אחד משירי אלבום הסולו החדש שלו - "På Promenad genom Stan" ("טיול בעיר").
ב־9 בדצמבר 2019 נפטרה לאחר מאבק ממושך במחלתה.
דיסקוגרפיה

Het Vind - 1983
Den Sjunde Vågen - 1985
Efter Stormen - 1987
Den Ständiga Resan  - 1992
I En Tid Som Vår - 1996
Äntligen - Marie Fredrikssons Bästa 1984-2000 - 2000
The Change - 2004
Min Bäste Vän - 2006
2007 - A Family Affair, אלבומו של מיקאל בוליוס עם הופעת אורח של פרדריקסון
הערות שוליים

↑   ציוץ של חדשות 13 ברשת החברתית אקס (טוויטר), 10 בדצמבר 2019
| --- | --- |
בקרת זהויות :  NLI: 987007685990405171  PLWABN: 9812433881405606  BIBSYS: 4107974  BNE: XX6076431  GND: 134809963  ICCU: DDSV029884  ISNI: 0000 0000 8637 226X  KulturNav: bcd5b295-133e-4b48-b4ab-83db0b6ded4d  LCCN: n2016013549  LNB: 000282850  MusicBrainz: 3a0373c0-f9c1-4eb3-9c10-53cc18193b07  NKC: kv2008386944  NSK: 000414536  NTA: 074260286  RERO: 02-A026924590  SELIBR: 187387  VIAF: 45149106288368492376   WorldCat (עם VIAF): 45149106288368492376
מאיר אבדלי

מבנה בית הכנסת של שמואל אבולעפיה, שהפך לימים לאל טרנסיטו
דוֹן מֵאִיר אַבְּדֵלִי היה אדריכל יהודי-ספרדי בן המאה ה-14 מטולדו אשר מיוחסים לו התכנון והבנייה של בית הכנסת של שמואל אבולעפיה שנחנך ב-1357.‏ ברם, ישנה מחלוקת על הייחוס של בניית בית הכנסת לאבדלי, וקיימת טענה כי מדובר במיתוס.
הערות שוליים

↑  Haim F. Ghiuzeli, "El Transito" Synagogue in Toledo, Spain, Museum of the Jewish People
↑  Eleazar Gutwirth, Judeo-Mudéjar?: Identities, Letters and Numbers in Toledan Synagogues, Cadernos de Estudos Sefarditas, vol. 20, Maio 2019, pp. 147-179
↑  Norman Roth, Jews and the Trastámara Civil War, Iberia Judaica, vol. 12 (2020): 141-158
ערך זה הוא קצרמרבנושא אישים. אתם מוזמנים לתרום לוויקיפדיה ו.
מבצע גשם ראשון

מבצע גשם ראשון הוא שם קוד למכלול ההתקפות והפעולות של צה"ל ברצועת עזה, בעקבות ירי כבד של רקטות קסאם על שדרות ביום שישי ושבת, 23 בספטמבר ו־24 בספטמבר 2005. זו הייתה הפעולה הצבאית הראשונה של צה"ל ברצועה מאז היציאה מרצועת עזה במסגרת תוכנית ההתנתקות שהושלמה ב־12 בספטמבר 2005. המבצע החל ב־23 בספטמבר 2005 והסתיים ב־1 באוקטובר.
רקע למבצע

בליל 22 בספטמבר ביצע כוח צה"ל פעילות מעצרים באזור טולכרם וזאת במסגרת מאבק כנגד תשתית הג'יהאד האיסלאמי שהתחזקה בעיר בעקבות מסירת האחריות הביטחונית לפלסטינים. במהלך הפעולה נתקל צה"ל ב־3 מחבלים חמושים מהג'יהאד האיסלאמי ובחילופי האש נהרגו שלושתם.
כנקמה, ירה למחרת הג'יהאד האיסלאמי כ־9 רקטות מדגם "אל-קודס" על העיר שדרות, אך הרקטות נפלו בשטח פתוח ולא גרמו לנפגעים, ולכן ההערכה הייתה שישראל תגיב רק בלחץ מדיני על הרשות הפלסטינית ותימנע מתגובה צבאית.
בערב יום שישי, 23 בספטמבר, ערך ארגון החמאס תהלוכת ניצחון במחנה הפליטים ג'בליה. במהלך התהלוכה נפלה רקטת קסאם מאחת המכוניות וגרמה לפיצוץ של כל התחמושת סביבה ורכב נוסף. מהפיצוץ החזק נהרגו בין 16 ל־19 פלסטינים, ביניהם לפחות 5 פעילי חמאס ו־2 ילדים (בעקבות מותם בהמשך של פצועים קשה עלה מספר ההרוגים הכולל למעלה מ־20). בנוסף, נפצעו כ-80 פלסטינים, חלק מהם קשה. בעוד שישראל הכחישה כל מעורבות בפיצוץ וגם משרד הפנים הפלסטיני אישר שמדובר ב"תאונת עבודה" ו"פיצוץ פנימי" של תנועת החמאס, כינס החמאס מסיבת עיתונאים וטען שבעת הפיצוץ נראו בשמיים כלי טיס ישראלים ושהפיצוץ נגרם כתוצאה מטיל שירה צה"ל. החמאס הבטיח נקמה קשה בישראל וכבר באותו ערב נורו עשרות רקטות קסאם על שדרות. הירי הכבד המשיך גם ביום שלמחרת וממנו נפצעו קל כ-7 תושבים.
בעקבות ההפגזה על שדרות, והביקורת שהוטחה על אוזלת ידה של הממשלה והימנעותה מתגובה משמעותית, ובייחוד לאור הבטחות הדרג המדיני והביטחוני שהיציאה מעזה משנה את כללי המשחק ונותנת זכות לישראל להגיב באופן חריף על כל התקפת טרור מהרצועה - הוחלט בקבינט הביטחוני להגיב באופן קשה על הירי במטרה להפסיק את הירי בטווח הקצר וליצור הרתעה שתמנע ירי נוסף בטווח הארוך.
ראו גם

תוכנית ההתנתקות
הסגר על רצועת עזה
הלחימה ברצועת עזה מההתנתקות עד מבצע עופרת יצוקה
הלחימה ברצועת עזה בין מבצע עופרת יצוקה למבצע עמוד ענן
הלחימה ברצועת עזה בין מבצע עמוד ענן למבצע צוק איתן
הלחימה ברצועת עזה לאחר מבצע צוק איתן
מבצע גשמי קיץ
מבצע חורף חם
מבצע עופרת יצוקה
המשט לעזה (2010)
מבצע עמוד ענן
מבצע צוק איתן
מבצע שומר החומות
הערות שוליים

↑  אורי גליקמן, "3 הפעילים תכננו ירי רקטות", באתר nrg‏, 23 בספטמבר 2005.
↑  אמיר בוחבוט וברק רביד, לראשונה מאז הנסיגה: ירי קסאמים מעזה, באתר nrg‏, 24 בספטמבר 2005.
1 2  אמיר בוחבוט ואיתמר ענברי, מטח של קאסמים לעבר שדרות: 5 נפצעו, באתר nrg‏, 24 בספטמבר 2005.
↑  רוני סופר, מופז: יירו קסאם? נשלח את א-זהאר ליאסין, באתר ynet, 27 בספטמבר 2005.
↑  ברק רביד, אמיר בוחבוט ואי-פי, צה"ל תקף בעזה, 4 פעילי חמאס נהרגו, באתר nrg‏, 24 בספטמבר 2005.
↑  אמיר בוחבוט ואורי גליקמן, "נגרוס כל מה שקשור לחמאס", באתר nrg‏, 25 בספטמבר 2005 "'אנחנו בתנופה התקפית ונמשיך כך גם הלילה ללא הגבלה של זמן או כמות יעדים', סיפר האלוף ישראל זיו, ל-nrg מעריב. 'הלילה תקפנו את מרכז ה'דעווא' של החמאס בלב העיר עזה. מדובר בבית ספר לכאורה שמשמעותו מתן לגיטימציה לפעילות הטרור של החמאס'."
↑  אמיר בוחבוט וברק רביד, מתכנן רצח משפחת חטואל חוסל בעזה, באתר nrg‏, 26 בספטמבר 2005
↑  ישראל רוזנר, חשיפה: האמת מאחורי רצח סייען לשב"כ בגדה, באתר חדשות 13, 13 בנובמבר 2012
↑  ברק רביד, "חטפו אותי כדי לשחרר האסירים מהכלא", באתר nrg‏, 28 בספטמבר 2005.
↑  עמוס הראל, ניר חסון וארנון רגולר, נמשך ירי הקסאם מהרצועה; צה"ל הגיב בהפצצה מהאוויר ולראשונה בירי ארטילרי, באתר הארץ, 27 בספטמבר 2005.
↑  אורי גליקמן וברק רביד, "הרגיעה יכולה ללכת לעזאזל", באתר nrg‏, 29 בספטמבר 2005
↑  ארנון רגולר והסוכנויות, הארץ‏, ניצחון סוחף לפתח בבחירות המקומיות, באתר וואלה, 1 באוקטובר 2005.
↑  אורי גליקמן, "2 מחבלים נהרגו סמוך לשכם", באתר nrg‏, 30 בספטמבר 2005
↑  אמיר בוחבוט ומיה בנגל, "צה"ל מפסיק לתקוף ברצועת עזה", באתר nrg‏, 2 באוקטובר 2005.
לווייתנאים בתרבות

במהלך ההיסטוריה, היה ללווייתנאים מעמד מיוחד בעיקר בתרבויות שהתקיימו באזורים הסמוכים לחוף-הים, לתרבויות שהתקיימו באיים או לתרבויות בעלות צי-סוחר גדול. מטבע הדברים, לווייתני השיניים הקטנים (ובהם הדולפינים), שלעיתים-קרובות שוחים בסמוך לחופים, היו מוכרים יותר לרוב התרבויות מאשר לווייתני המזיפות גדולי-הממדים. בעוד שלווייתני השיניים נצפו לעיתים קרובות מהחופים, הרי שעל לווייתני המזיפות ניתן היה ללמוד רק במקרה שעלו אל החוף, או מתצפיות של מלחים ויורדי-ים. מכיוון שכך, סביב הלווייתנים הגדולים התפתחו מיתוסים ואגדות שונות, וחוסר הידע אודותם גרם לכך שבמקרים רבים התייחסו אליהם כאל מפלצות ימיות מסתוריות. המפגש בין הלווייתנאים לבני האדם החל כבר בתקופת האבן — ממצאים מקוריאה הדרומית המתוארכים ל-6000 לפנה"ס עשויים להיות עדות ארכאולוגית לציד לווייתנים בידי אנשי תקופת האבן.
מימי הביניים ועד המאה ה-20

בימי הביניים סופרו סיפורים לא מעטים על היתקלויות במפלצות ימיות שונות, שככל הנראה היו למעשה לווייתנאים. מכיוון שהמחקר הזואולוגי לא היה מפותח, בני אירופה של אותה התקופה זיהו את היצורים האימתניים שבהם פגשו כמפלצות. הנזיר והקדוש הנוצרי-אירי ברנדן (484-578 בקירוב), מוכר בגלל האגדות על מסעותיו השונים, שקובצו בספר Voyage of St Brendan the Navigator מהמאה התשיעית לספירה. באחד מהמקרים, מספר ברנדן שהוא וחבריו נקלעו לאי מחוסר-עצים, שהתברר בסופו של דבר כמפלצת-ימית דמוית לווייתן בשם Jasconius. ברנדן שב להיפגש עם הלווייתן כעבור שבע שנים.
מראשית ימי הביניים ועד תחילת ציד הלווייתנים המסיבי במאה ה-17, עיקר המידע על לווייתני מזיפות גדולים הגיע מתצפיות אקראיות וחלקיות של מלחים או מגופות לווייתנים שנסחפו אל החוף. בני אירופה לא נתקלו לעיתים קרובות ביצורים גדולים כל כך, ולכן מטבע הדברים היסחפות לווייתנים גדולים לחוף עוררה התרגשות רבה. הדבר נכון במיוחד עבור הראשתן גדול-הראש, שבדרך כלל עלה על החוף בכמויות גדולות ולא כפרטים בודדים. תיעוד מדויק יותר של עליית לווייתנים אל החוף קיים מהתקופה המודרנית: לפי ניתוח של מסמכים עתיקים שערך בשנת 1959 ריימונד גילמור, בסביבות שנת 1723 עלו 17 ראשתנים גדולי-ראש לגדה בשפך-הנהר של האלבה; בשנת 1784 קבוצת לווייתנים עלתה לחופי בריטניה; ובשנת 1827 קבוצת לווייתנים כחולים, שחלק מהפרטים בה הגיעו לאורך של 28.5 מטרים, עלתה לחוף באזור העיר אוסטנד שכיום נמצאת בבלגיה.
הציד שהתרחש בקנה מידה גדול מאוד בין המאות ה-17 וה-19, הביא לכדי כליון אוכלוסיות רבות של לווייתנים, אך מצד שני סיפק לאדם מידע רב על אורחות חייהם, והניב תיאור בהיר וצלול יותר של הלווייתנים. באותה התקופה תוארו לווייתני הענק כיצורים אימתניים שנלחמים בעוז בציידי הלווייתנים, תיאורים שמצאו את דרכם גם לספרות של אותה התקופה. עם הזמן, התפתחו בקרב ציידי הלווייתנים עצמם מיתוסים בנוגע לכוחם ועוצמתם של הלווייתנים אותם הם צדים, וחלקם תוארו כמפלצות ימיות של ממש. אחד הספרים הראשונים שנוצר לפי חוויותיו של צייד-לווייתנים היה הספר Northern Whale Fishery משנת 1820 מאת ויליאם סקורסבי, המתאר ציד של לווייתן מזיפות גדול, וגם בשנת 1840 פורסם הספר some observations on the natural history of the whale מאת תומאס ביל. ספרים אלו תיארו בדרך כלל את הלווייתנים בצורה שלילית, אך מצד שני רחשו להם כבוד.
מקומם של הלווייתנים לא נפקד גם בספרות הקלאסית: אזכורם המוכר ביותר הוא ברומן הידוע מובי דיק מאת הרמן מלוויל (1851), המספר על ספינת ציד לווייתנים שקברניטה, אחאב, רודף כאחוז דיבוק אחר ראשתן גדול-ראש לבקן ענק בשם מובי-דיק, שבמסע ציד קודם כרת את רגלו. אף שהרומן הוא בעיקרו אלגוריה מורכבת, כלל בו מלוויל, שהפליג בעצמו בספינה לציד לווייתנים במשך שנה וחצי, תיאור מדויק של החיים על ספינת ציד, איתור לווייתנים, מעקב אחריהם וציד לווייתנים. הלווייתנים מוזכרים אף בספר המדע-בדיוני הקלאסי 20,000 מיל מתחת למים מאת ז'ול ורן. בשנת 1883 פורסם ספר-הילדים הרפתקאותיו של פינוקיו מאת קרלו קולודי. באחת מהרפתקאותיו נבלע פינוקיו על ידי כריש לווייתני, אבל במהלך העיבודים הקולנועיים לספר הפך הכריש ללווייתן, שמזוהה בדרך כלל כראשתן גדול-ראש.
בספרות הפוליטית-פילוסופית, תומאס הובס השתמש בשם "לויתן" מן המקרא כשם לספרו הידוע מ-1651, בו הוא מתאר את המדינה ככוח רב עוצמה שתפקידו לשמור על הסדר ולמנוע אנרכיה. הספר נחשב לאחת היצירות החשובות בתחום.
לווייתנאים במאות ה-20 וה-21

במאה ה-20 חל מפנה בהתייחסות ללווייתנאים בכלל וללווייתנים בפרט. עם התפתחות המחקר המדעי לווייתני המזיפות הגדולים כבר לא הוצגו כמפלצות ימיות נוראיות, המטביעות ספינות ומתקיפות יורדי-ים, אלא כיצורים שלווים, אינטליגנטים וידידותיים שנהרגו על לא עוול בכפם על ידי בני אדם, במהלך הציד ההמוני. כפועל יוצא של שינוי זה, נחקקו חוקים ואמנות בינלאומיות האוסרות על ציד לווייתנים, ועם התפתחות הארגונים לשמירת הסביבה החלו מאבקים להגנה על לווייתנאים המצויים בסכנת הכחדה. גם מקומם של לווייתני השיניים והדולפינים לא נפקד משינוי תרבותי זה: הם החלו לככב כדמויות חביבות ומסבירות פנים בסרטי קולנוע, בספרים ובסדרות טלוויזיה. מטבע הדברים, ההצגה החיובית של הלווייתנאים בתרבות הפופולרית, יחד עם סדרות דוקומנטריות שהציגו את אופיים האמיתי, שיפרו אף הם את מעמדם של הלווייתנאים בציבור.
בתרבות הפופולרית, הלווייתנים והדולפינים התבלטו במיוחד בין שנות השישים לשנות התשעים של המאה ה-20. בין המופעים העיקריים של דולפינים ולווייתנים בתרבות הפופולרית בתקופה זו ניתן לציין את סרט הקולנוע "נער על דולפין" שיצא לאקרנים בשנת 1957, את סדרת הטלוויזיה פליפר, ששודרה החל בשנת 1964 וגיבורה היה דולפינן, את סרט המדע הבדיוני The Day of the Dolphin משנת 1973, את סרט האימה orca משנת 1977 שגיבורו הוא לווייתן קטלן המוצג בצורה לא-מחמיאה, את תוכנית הטלוויזיה seaQuest DSV ששודרה החל מ-1993, את סרט הקולנוע לשחרר את וילי, שיצא לאקרנים בשנת 1993 והדמות הראשית בו היא לווייתן קטלן, את סרט הקולנוע פנטסיה 2000 (סרט ההמשך לפנטסיה) שבו ביצירה אורני רומא של אוטורינו רספיגי מבצעים לווייתנים מהמין לווייתן גדול-סנפיר מחול אקרובטי אווירי, את סרט הקולנוע "לרכוב על לווייתן" שיצא לאקרנים בשנת 2002, את סדרת ספרי מדריך הטרמפיסט לגלקסיה מאת דאגלס אדמס, ועוד ספרים, תוכניות טלוויזיה (סדרות דוקומנטריות, תוכניות עלילתיות, תוכניות אנימציה לילדים), וסרטי קולנוע רבים.
הדולפינים זכו להוקרה בעיקר בשל האינטליגנציה שלהם, אופיים הידידותי ומבנה הפנים שלהם שגורם להם להראות כמחייכים תמיד, לעיניים אנושיות. גם השתתפותם במופעים הבידוריים שנערכו במתקני דולפינריום שיפרה את התייחסותם של בני האדם אליהם. בהקשר זה, ניתן לציין את הדולפינן הים תיכוני שחזותו הידידותית והשתתפותו השכיחה במופעי דולפינריום הפכה אותו לאחד ממיני הלווייתנאים הפופולריים ביותר. גם דמות הלווייתן האימתני נשתנתה מן הקצה אל הקצה: בעקבות המחקר, הסרטים הדוקומנטריים הרבים שנעשו עליהם והספרים שיצאו לאור והציגו אותם באור חיובי, הם לא הוצגו עוד כמפלצות ימיות אימתניות — בדומה למה שמשתמע מהרומן מובי דיק, לדוגמה — אלא כ"ענקים ידידותיים" המשייטים לאיטם באוקיינוסים. גם הגילויים אודות שירת הלווייתן המורכבת, האינטליגנציה של הלווייתנים והיחסים החברתיים המורכבים שלהם שיפרה מאוד את מעמדם בעיני הציבור, ותרמה להגנה עליהם, ואף הוצאו תקליטים מיוחדים המשלבים קטעי "שירה" מקוריים של לווייתנים עם מוזיקה אנושית. דוגמה לתקליט כזה הוא התקליט "The way of the dolphin" שמשלב קולות של לווייתנאים עם מוזיקה אלקטרונית.
המאורים מאמינים שהם צאצאי לווייתנים, ושאלה הובילו אותם לאיים. המין החשוב ביותר עבורם הוא לווייתן גדול סנפיר. הלווייתן הוא חיה קדושה בפולינזיה ופועלים שם להעניק לו מעמד משפטי במגמה לקדם חקיקה שתגן עליו. בין היתר, מתכננים למסד בחקיקה ביטוח לווייתנים.
הפעילות מתקיימת בניו זילנד, בטהיטי, באיי קוק ובטונגה.
ראו גם

הלווייתנאים והאדם
הערות שוליים

↑  Rock art hints at whaling origins, BBC News, 2004
↑   מנהיגים ילידים בפולינזיה חתמו על אמנה המעניקה זכויות ללווייתנים, באתר הארץ, 1 באפריל 2024
↑  Te Rina Kowhai, Maōri king and other indigenous Pacific leaders sign up to granting whales legal personhood, TE AO Maōri News, March 3, 2024
מטבעות כסף מדרום איטליה, 500-480 לפנה"ס לערך. על המטבע השמאלי ניתן לראות את דמותו של בנו של פוסידון, טארס, הרוכב על גבו של דולפין.
"השמדת הלויתן", תחריט מאת גוסטב דורה משנת 1865. התחריט מתאר את אלוהים משמיד את הלויתן האגדי, כמתואר בספר ישעיהו.
הלווייתן הבולע את יונה
תחריט של ראשתן גדול-ראש שעלה לחוף, 1598
במאה ה-20, היה הדולפינן הים תיכוני לאחד ממיני הלווייתנאים הפופולריים ביותר. בין השאר, תרמו לכך חזותו הידידותית, מבנה פניו שמזכיר חיוך והשתתפותו במופעי דולפינריום
לכידות (תוכנה)

לכידות (באנגלית: Cohesion) היא מדד בהנדסת תוכנה המייצג את חוזק הקשר הפונקציונלי בין פעולות שונות תחת אותו מודול. 
מונח זה הומצא על ידי מהנדס התוכנה האמריקאי לארי קונסטנטין, כחלק משיטה שפיתח להערכת איכות של תוכנה. מונח נוסף אשר הומצא במסגרת שיטה זו הוא מדד הצימוד (Coupling), המתייחס לרמת התלות בין המודולים השונים. לכידות גבוהה, במקרים רבים, היא סימן לצמידות נמוכה ולהפך.
בהערכת איכותו של קוד תוכנה, יועדף קוד בעל לכידות גבוהה, המהווה סימן לתכונות חיוביות וחשובות שעל הקוד לקיים, הכוללות חוסן, אמינות, יכולת שימוש מחדש ויכולת הבנה גבוהה.
מאידך, לכידות נמוכה מרמזת על תכונות שליליות הכוללות קושי בתחזוקה, קושי בבדיקות, יכולת שימוש מחדש נמוכה ויכולת הבנה נמוכה.
סיווג רמת לכידות

ניתן לסווג קוד לאחת מרמות הסיווג הבאות (מהטובה ביותר אל הגרועה ביותר):
לכידות פונקציונלית (Functional Cohesion) - פעולות במודול תורמות כולן למשימה בודדת ומוגדרת היטב.
לכידות סדרתית (Sequential Cohesion) - פעולות במודול מקובצות תחתיו כיוון שהפלט של פעולות מסוימות הוא הקלט של פעולות אחרות.
לכידות תקשורתית (Communicational Cohesion) - פעולות במודול מקובצות תחתיו כיוון שהן פועלות על אותו המידע.
לכידות פרוצדורלית (Procedural Cohesion) -  פעולות במודול מקובצות תחתיו כיוון שהן תמיד מבוצעות יחד כחלק מהליך של המערכת (לדוגמה, פעולת בקשת הרשאות ופעולת פתיחת קובץ המבוצעות בזו אחר זו).
לכידות טמפורלית (Temporal Cohesion) -  כאשר הפעולות במודול מקובצות תחתיו כיוון שהן מבצעות את פעולותיהן במהלך פרק זמן מוגדר במהלך ריצת התוכנית.
לכידות לוגית (Logic Cohesion) - כאשר הפעולות במודול מקובצות תחתיו כיוון שהן מבצעות משימות דומות, גם כאשר הן שונות מטבען (לדוגמה, קיבוץ כל פעולות הקלט תחת אותו מודול).
לכידות מקרית (Coincidental Cohesion) - הפעולות במודול מקובצות תחתיו באופן שרירותי, כאשר הקשר היחיד בין הפעולות הוא בכך שקובצו יחדיו תחת אותו מודול.
ראו גם

צימוד
תכנות מונחה עצמים
הנדסת תוכנה
ליגת העל האפגנית בכדורגל

| --- | --- |

 שם מלא:  הפרימייר ליג האפגני
 כינוי:  ליגת העל האפגנית
 תחום:  כדורגל
 ארגון:  התאחדות הכדורגל של אפגניסטן 
 מדינות:  אפגניסטן אפגניסטן
 קונפדרציה:  AFC (אסיה)
 קבוצות:  8
 מירב הזכיות:  שאהין אסמאייה (5)
 תקופת הפעילות:  2012–הווה (כ־12 שנים)
 שמות קודמים:  ליגת העל הקאבולית
 אלופה נוכחית:  שאהין אסמאייה (2020)
 מפעל גבוה:  ליגת האלופות האסייתית
 מפעל מקביל:  הגביע האפגני
 מפעל נמוך:  הליגה הראשונה
 האתר הרשמי
 
ליגת העל האפגנית היא ליגת הכדורגל הבכירה באפגניסטן. קדמה לה, הליגה הקאבולית, כאשר בשל מחסור במגרשי כדורגל באפגניסטן, כל משחקי הליגה מ-2006 נערכו באצטדיון גאזי שבקאבול אך בשל מספר הקבוצות בליגה, כל המשחקים נערכו בימים שונים של השבוע.
בשנת 2012, נפתחה ליגת העל האפגנית וליגת העל הקאבולית חדלה מלהתקיים עונה לאחר מכן.
היסטוריה > ליגת העל הקאבולית

לפני הקמת ליגת העל האפגנית, הייתה קיימת ליגת העל הקאבולית שהוקמה ב-2006 וכללה 7 בתים אזוריים שכיסו את כל אפגניסטן.
אלופות ליגת העל הקאבולית:
היסטוריה > ליגת העל האפגנית

ליגת העל האפגנית הוקמה רשמית ב-2012, כאשר בעונה הראשונה השתתפו 8 קבוצות, והליגה התקיימה מספטמבר ועד אוקטובר (חודש אחד בלבד), במתכונת של 2 בתים ו-3 משחקים לכל קבוצה, לאחר מכן חצי גמר וגמר.
בעונת 2013, נבחרו ושובצו השחקנים בליגה באמצעות תוכנית ריאלטי אפגנית בשם "Maidan e sabz" ("המגרש הירוק"), שהנחה מוכתאר לשקרי, כוכב הערוץ Tolo TV (הערוץ הכי פופולרי באפגניסטן).
הרעיון הגיע מהתאחדות הכדורגל האפגנית ששיתפה פעולה עם חברת המדיה האפגנית "Moby Media Group", שהיא הבעלים של מספר ערוצים מסחריים ותחנות רדיו באפגניסטן.
הערוצים של החברה שידרו את המשחקים, והשחקנים שובצו בקבוצות לפי צוות שיפוט ולפי הצבעות הקהל. 34 המחוזות באפגניסטן חולקו ל-8 אזורים גדולים יותר. בליגה היו 8 קבוצות, וכל קבוצה קיבלה 18 שחקנים. תוכנית הטלוויזיה והליגה בפורמט הייחודי, עזר להביא לתודעה את הכדורגל שהיה ענף פחות פופולרי במדינה, ועזר להבליט מיעוטים במדינה כמו מיעוט ההזארה. כיום גמר תחרות הכדורגל באפגניסטן היא אחד אירועי הספורט הגדולים במדינה ביחד עם גמר ליגת הקריקט שהוא ענף אף יותר פופולרי.
שאהין אסמאייה היא שיאנית הזכיות בליגת העל האפגנית עם 5 אליפויות נכון ל-2020. בנוסף היא הקבוצה היחידה בליגה שהגיעה ל-8 מתוך תשעת הגמרים הראשונים בליגה (2013–2020).
אליפויות לפי מועדון

| קבוצה | אליפויות | סגנויות |
| --- | --- | --- |
| שאהין אסמאייה | ‏5 (2013, 2014, 2016, 2017, 2020) | ‏3 (2015, 2018, 2019) |
| טופאן חרירוד | ‏3 (2012, 2018, 2019) | 0 |
| דה ספין גהאר בזאן | ‏1 (2015) | 0 |
| סימורג אלברוז | 0 | ‏3 (2012, 2013, 2020) |
| דה מייוונד אטלאן | 0 | ‏2 (2016, 2017) |
| אוקבאן הינדוקוש | 0 | ‏1 (2014) |
הערות שוליים

↑  הליגה לא התקיימה בשל מלחמה במדינה. אורדו קאבול הוכתרה כזוכה בליגה הלא רשמית.
↑  לשעבר קאבול בנק
↑  לשעבר קאבול בנק
לכידות אוכלוסייה קוהרנטית

לכידות אוכלוסייה קוהרנטית (CPT - Coherent Population Trapping) היא תופעה קוונטית הנוצרת על ידי אינטראקציה קוהרנטית של שני שדות אופטיים (בדרך כלל שני לייזרים) בעלי עוצמה זהה, בתהודה עם מערכת אטומית בעלת שלוש רמות אנרגיה בתצורת Λ.
במערכת בעלת תצורת Λ, כאשר הפרש התדירויות בין שני השדות האופטיים זהה להפרש התדירויות בין רמות האנרגיה התחתונות של האטום נוצרת התאבכות קוונטית בין רמות האנרגיה התחתונות הגורמת לאטומים להיכנס ל"מצב חשוך" (אנ') (מצב חשוך מתייחס למצב בו האטום לא יכול לבלוע או לפלוט פוטון). האוכלוסייה האטומית נלכדת ברמות האנרגיה התחתונות באופן שווה מבלי אפשרות להיבלע לרמת האנרגיה המעוררת. מצב זה מתבטא במינימום בליעה.
תאוריה

נתייחס למערכת שלוש רמות אנרגיה בתצורת  \Lambda  (איור 1).  |1\rangle  ו- |2\rangle  הן רמות האנרגיה התחתונות ו- |3\rangle  היא רמת האנרגיה המעוררת. כל אחד מהמעברים האופטיים מצומד עם שדה לייזר. המעבר מרמה  |1\rangle  לרמה  |3\rangle  מצומד עם שדה  V_{13} והמעבר מרמה  |2\rangle  לרמה  |3\rangle  עם שדה  V_{23}.
\Delta _{31} ו-  \Delta _{32} הם הסטיות של תדירויות השדות מתהודה עם המעברים האופטיים
 |3\rangle \leftarrow |1\rangle  ו-  |3\rangle \leftarrow |2\rangle  בהתאמה.
כאשר הפרש התדירויות בין שני השדות האופטיים זהה להפרש התדירויות בין רמות האנרגיה התחתונות של האטום, כלומר  \Delta _{31}=\Delta _{32}, תדירות זו נקראת תדירות התהודה הדו פוטונית והמערכת האטומית נמצאת בתהודה דו פוטונית (נקרא לפעמים גם תהודת רמן).
המילטוניאן האינטראקציה הוא:
 H={\begin{bmatrix}0&0&V_{31}\\0&-2(\Delta _{31}-\Delta _{32})&V_{32}\\V_{31}&V_{32}&-2\Delta _{31}\end{bmatrix}}
הווקטורים העצמיים בתדירות התהודה הדו פוטונית הם:
|\Psi _{+}\rangle =-{\frac {1}{\sqrt {2}}}\left({\frac {V_{31}|1\rangle +{\sqrt {V_{31}^{2}+V_{32}^{2}}}|3\rangle +V_{32}|2\rangle }{\sqrt {V_{31}^{2}+V_{32}^{2}}}}\right),
|\Psi _{-}\rangle ={\frac {1}{\sqrt {2}}}\left({\frac {-V_{31}|1\rangle +{\sqrt {V_{31}^{2}+V_{32}^{2}}}|3\rangle -V_{32}|2\rangle }{\sqrt {V_{31}^{2}+V_{32}^{2}}}}\right),
|\Psi _{D}\rangle =\left({\frac {V_{31}|2\rangle -V_{32}|1\rangle }{\sqrt {V_{31}^{2}+V_{32}^{2}}}}\right).
כאשר ניקח קומבינציה ליניארית של שתי הרמות  |\Psi _{+}\rangle  ו-  |\Psi _{-}\rangle  נקבל את הרמות העצמיות הבאות:
{\frac {-1}{\sqrt {2}}}\left(|\Psi _{+}\rangle +\Psi _{-}\rangle \right)={\frac {1}{\sqrt {2}}}\left({\frac {V_{31}|1\rangle +V_{32}|2\rangle }{\sqrt {V_{31}^{2}+V_{32}^{2}}}}\right)
בהנחה כי  V_{31}=V_{32}, אז המצב
 {\frac {-1}{\sqrt {2}}}\left(|\Psi _{+}\rangle +\Psi _{-}\rangle \right)
הופך ל:  |\Psi _{B}={\frac {1}{\sqrt {2}}}\left(|1\rangle +|2\rangle \right)
והמצב  |\Psi _{D}\rangle  ל:  |\Psi _{D}\rangle ={\frac {1}{\sqrt {2}}}\left(|1\rangle -|2\rangle \right).
אלו הם המצב הבהיר והמצב החשוך. המצב הבהיר מאופיין בבליעה מפני שמצב זה הוא באינטראקציה עם האור, בעוד המצב החשוך מאופיין בשקיפות מלאה מאחר שלא מתרחשת אינטראקציה עם האור. כאשר האוכלוסייה מגיעה למצב החשוך היא נלכדת בתוכו.
מודל זה מסביר בצורה אינטואיטיבית את עקרון לכידות אוכלוסייה הקוהרנטית. הוא מראה כיצד במקרה של תדירות התהודה הדו פוטונית לא מגיעה אוכלוסייה לרמת האנרגיה הגבוהה וכל האוכלוסייה האטומית היא סופרפוזיציה קוהרנטית של שתי הרמות התחתונות.
כאשר מודדים את הבליעה של שדה לייזר סורק (כלומר משנים את התדירות של הלייזר) בנוכחות שדה אופטי שני בעל תדירות קבועה לכידות אוכלוסייה קוהרנטית תתקבל בהופעת חלון שקיפות צר בתדירות התהודה הדו פוטונית (איור 2) אשר הוא צר בכמה סדרי גודל מרוחב הקו הטבעי של המעבר.
יישומים

לסטייה של הפרש תדירויות בין השדות האופטיים לעומת הפרש התדירויות בין הרמות ישנה השפעה רבה על המצב החשוך ולכן תופעות קוהרנטיות אלה הן בעלות רזולוציה גבוהה.
ספקטרוסקופיה ברזולוציה גבוהה זו בעלת יישומים רבים כגון: מטרולוגיה, שעונים אטומים, מגנטומטריה, מידע קוונטי, שימור והאטת אור ועוד. שיפורים נוספים בדיוק המדידות הספקטרליות דורשים מימוש תהודת לכידות אוכלוסייה קוהרנטית עם פרמטרים אופטימליים, כגון משרעת וניגודיות גדולה יותר ורוחב קו צר יותר.
איור 1: מערכת שלוש רמות בתצורת למבדה
איור 2: ספקטרום לכידות אוכלוסייה קוהרנטית